# Historiefagets identitet

**Fagets identitet:**

Historiefaget rækker ind over de to videnskabelige hovedområder **humaniora** og **samfundsvidenskab**. Det betyder, at vi i historie henholdsvis arbejder med relationer mellem mennesker, deres tanker, handlinger og hensigter, samtidig med at vi ser på samfundet i form af politiske, økonomiske og sociale strukturer og magtforhold.

Materialetyper i historie

Historiefaget arbejder overordnet set med to forskellige typer af materialer:

**Fremstillinger**:Fx historiebøger eller dokumentarfilm. En materialetype der forsøger at beskrive historien objektiv og nuanceret. Oftest er det faghistorikere, som står bag denne materialetype.

**Kilder**:Kilder er et materiale, som stammer fra den historiske periode, man arbejder med i undervisningen. Alt kan i princippet være en kilde: Bøger, bygninger, taler, genstande, billeder osv.

Metoder i historie

## Metodisk arbejde med fremstillinger

Selvom historikere tilstræber at være objektive og nuancerede i deres fremstilling af historien, vil de i større eller mindre grad være subjektive i deres fortællinger, fordi de uundgåeligt vil være præget af deres historiebevidsthed, deres metodiske og videnskabsteoretiske ståsted eller måske endda af en bestemt politisk eller ideologisk overbevisning.

Alle historiske fremstillinger kan derfor opfattes som konstruktioner med et narrativt sigte, og afspejler ofte et bestemt **historiesyn**, der lægger vægt på forskellige **historiske drivkræfter**.

## Drivkræfter

Når man vil undersøge hvorfor en begivenhed fandt sted, vil man ofte se på de historiske drivkræfter der lå bagved og ’skubbede på’ historien. Disse kan man inddele i nogle kategorier:

* 1. **Individet**: Fx Hitler eller Putin som formodes at ændre historien gang
	2. **Folket, menneskene**: Fx Vietnammodstanden i USA, klimabevægelser, eller de folkelige oprør i Østeuropa forud for murens fald.
	3. **Religioner og ideer**: Fx islam, kommunismen eller menneskerettigheder.
	4. **Teknologien**: Fx romernes eller amerikanernes overlegne teknologi i forholdet til modstanderne eller industrialiseringen
	5. **Økonomien**: Fx klassekamp, kapitalisme eller finanskriser som fx børskrakket i 1929.

## De forskellige historiesyn

Begrebet 'historiesyn' handler om, hvordan historisk udvikling og forandring over tid opfattes og forklares – også i fremstillingsmateriale.

|  |  |  |  |
| --- | --- | --- | --- |
| **Historiesyn** | **Historieopfattelse** | **Fokus/drivkraft** | **Forklaringsniveau** |
| **Det materialistiske historiesyn** | Historien forklares ved, at det er nogle bestemte strukturer i samfundet, som styrer historiens udvikling - i særdeleshed økonomi. Derfor er det enkelte menneskes handlemuligheder i høj grad er bestemt af disse strukturer. | ØkonomiTeknologiReligioner og ideer | Strukturniveau |
| **Det idealistiske historiesyn** | Historien forklares ved, at specifikke individer eller grupper af mennesker skaber historien. Mennesket har derfor en høj grad af selvbestemmelsen inden for de strukturer, der er i samfundet. | IndividetFolket (menneskene)Religioner og ideer | Aktørniveau |

* Oplever man, at en forfatter både har materialistisk og idealistiske forklaringer på historiens udvikling, så kalder vi det for **Det pluralistiske historiesyn,** der særligt er kendetegnet for nyere tids historieformidling.
* Hvis man læser en fremstilling, kan man bruge kategorierne og ovenstående skema til at analysere, hvor forfatteren lægger vægten i sin historiske forklaring og evt. kritisere eller nuancere denne vægtning.

## Metodisk arbejde med kilder

Begrebet **kilde** er et historiefagligt begreb, der grundlæggende betegner det materiale/ de rester fra fortiden, som man anvender i historie for at forstå og forklare fortiden. Man skelner overordnet mellem sproglige kilder (fx breve, taler, love, avisartikler, dagbøger, film, radio, tv, osv.) og ikke-sproglige kilder (fx bygninger, monumenter, malerier, statuer osv.)

Udgangspunktet for arbejdet med kilden er det **funktionelle kildebegreb**, som betyder, at man fokuserer på kildens evne til at besvare en given historiefaglig problemstilling; dvs. at det afgørende for kildens anvendelighed er de spørgsmål, du stiller den. Det grundlæggende formål med en kildeanalyse er at vurdere en kildes troværdighed ift. den problemstilling, man ønsker at undersøge.

Uanset kilde og anvendelse er der 4 grundlæggende kildekritiske spørgsmål, man bør stille kilden. I parenteserne nedenfor er der givet et eksempel ift. problemstillingen: Den nazistiske ideologi. Kilden, der anvendes til at besvare problemstillingen, er Hitlers bog *Mein Kampf*:

1. Hvem er materialets **afsender**? (Hitler)
2. Hvem er **modtageren** af kilden? (nazisterne og det tyske folk)
3. Hvilken historisk **kontekst** indgår kilden i? (Hitler skriver bogen i 1924, mens han sidder i fængsel efter et fejlslagen kup)
4. Hvilken **intention** har afsenderen haft? (At få formuleret og fremmet den nazistiske ideologi)

Efter disse grundlæggende spørgsmål bør man søge af afdække følgende spørgsmål, hvor mange af dem fungerer som et supplement til ovenstående:

1. **Tendens**– en analyse af en kildes tendens handler om at finde frem til afsenderens holdning. Tendensen viser sig ofte i ordvalget, der kan være meget værdiladet, eller hvor afsenderen bevidst udelader noget i kilden. (Positiv tendens ift. den nazistiske ideologi)
2. **Første- og andenhåndskilde** – har afsenderen selv været vidne til den historiske begivenhed, som kilden omtaler, så er vedkommende en førstehåndskilde. Har afsenderen sin viden fra andre, så er vedkommende en andenhåndskilde. Som tommelfingerregel er en førstehåndskilde mere troværdig end en andenhåndskilde. (Hitler er en førstehåndskilde til den nazistiske ideologi, da han er en helt afgørende person i udarbejdelsen af denne)
3. **Offentlig eller privat kilde** *-* en privat kilde – fx et brev eller en dagbog – er ikke skrevet med henblik på at blive offentliggjort, mens en offentlig kilde – fx en tale eller en bog – er skrevet med henblik på at blive bredt kendt i offentligheden. Som en tommelfingerregel er en privat kilde mere troværdig end en offentlig kilde. (Kilden er tiltænkt offentligheden)
4. **Tid og sted** – er kilden blevet til før, under eller efter den begivenhed, man undersøger. Er afsenderen samtidig med begivenheden eller skriver vedkommende først langt senere. Er afsenderen tæt på begivenheden eller langt fra. Ofte er der fx store nationale forskelle på, hvordan man forstår en historisk begivenhed. (Er skrevet i Tyskland i begyndelsen af den nazistiske bevægelses historie)

Når man har været igennem ovenstående punkter, så er man klar til den mere tekstnære analyse. Her er det vigtigt, at man husker at citere og kommentere fra teksten med henblik på at få besvares ens problemstilling.

## Metodisk arbejde med historiebrug

Det er ikke kun i historietimerne, at man møder **historiebrug**. Man møder historiebrug alle steder. Foruden de velkendte fremstillinger og kilder møder man også historiebrug i supermarkedet, sociale medier, tegneserier, film og computerspil.

Når man beskæftiger sig med historiebrug, interesserer man sig for, hvordan fortiden fortolkes, fremstilles og bruges forskelligt til forskellig tid – og særligt, hvordan forskellige aktører bruger erindringssteder til at skabe en bestemt version af historien/en bestemt historiebevidsthed, for at opnå noget i nutiden.

Man kan dele den måde, vi bruger historie på, op i forskellige kategorier, alt afhængig af, hvem der bruger en bestemt genstand eller begivenhed, samt hvilket formål de forskellige aktører har med deres brug af historien, disse kategorier ses i nedenstående skema:

|  |  |
| --- | --- |
| **Typer af Historiebrug**  | **Funktion** |
| Identitetsdannende brug | At danne jeg- eller vi-følelse hos individer, grupper, nationer (som fx dansk, udansk, offer, undertrykker, skurk, helt) |
| Politisk brug | At legitimere/delegitimere bestemte politiske beslutninger, ideologier, styreformer o.l. |
| Moralsk brug | At rehabilitere, genopbygge, forsone, men også kritisere, håne |
| Underholdende og kommerciel brug | At underholde, tjene penge |
| Videnskabelig brug  | At fortolke fortid med henblik på at informere/at analysere og vurdere brug af fortid ved hjælp af historiefagets metoder og teorier  |
| Ikke-brug | At glemme eller bevidst fortrænge mhp. at legitimere/delegitimere/danne identitet |
| Misbrug | Bevidst at fordreje/lyve om fortiden, ofte for at fremme ekstreme politiske dagsordener |

Man kan fx arbejde med historiebrug på denne måde:

|  |  |  |  |  |
| --- | --- | --- | --- | --- |
| **Bruger(e)** | **Gør brug af fortiden…** | **I nutiden…** | **Med henblik på fremtiden** | **Type(r) af historiebrug** |
| *Anders Fogh Rasmussen* | *Kritiserer Samarbejdspolitikken under besættelsen (1940-1943)* | *29. AUGUST 2OO3**(60 år efter 1943)**Tale på Søværnets Officersskole.* | *Ønsker at få støtte til en større militær indsats i Irak/ opgør med ”passivitet”*  | *Politisk historiebrug**(identitetsdannende historiebrug)* |

Historiefagets videnskabsteoretiske tilgange

Af **videnskabsteoretiske tilgange** arbejder historiefaget især med begreberne:

**Diakron/synkron**:Fokus på tidsaspektet.

Diakron: Forklaringen på udviklingen over tid. Kronologien er afgørende. Vi går fra A til B, fra B til C osv. (fx forløbet op til udbruddet af Første Verdenskrig: Fra mordet i Sarajevo til Tysklands angreb på Belgien.)

Synkron: Ikke fokus på udviklingen over tid. Her er vi mere interesseret i tematikker og eventuelt komparative studier i tid og rum (fx årsagerne til henholdsvis Tysklands og USAs involvering i de to verdenskrige).

**Idiografisk/nomotetisk**: Fokus på målet med undersøgelsen.

Idiografisk: Vi undersøger det specifikke enkelttilfælde (fx hvad er Holocaust). Typisk humanistisk.

Nomotetisk: Vi undersøger regelmæssigheder (fx hvad er et folkedrab). Typisk mere samfundsvidenskabeligt.

**Kausal/intentionel**: Fokus på hvorfor noget sker.

Kausal: Her undersøger man de bagvedliggende årsager (fx at økonomiske kriser fører til politisk ustabilitet, som førte til den nazistiske magtovertagelse).

Intentionel: Her forklares handlingens resultat ud fra menneskelige formål/hensigter (fx hvilke motiver Hitler havde for at danne nazistpartiet).

For mere information:

Kasper Thomsen, Historiefaglig arbejdsbog, Systime, 2018

Winnie Færk og Jan Horn Pedersen, Historie i brug, Frydenlund, 2013

Anders Hassing og Christian Vollmond, Fra fortid til Historie, Columbus, 2013

Kristian Iversen og Ulla Nedergård Pedersen, Danmarkshistorie mellem erindring og glemsel Colombus, 2014